  Наталья Тетерина Кылем арен ӵошатыса, пудо сиён дасян Удмуртиын туэ кык поллы ӝоггес мынэ, ивортэ элькунысь Гурт возёсъя но сиён-юонъя министерстволэн пресс-службаез. Удысэт ивортэмъя, 11-тӥ пӧсьтолэзьлы элькунъя кӧс турын кулэезлэсь 39 процентэз дасямын, жалем турын — 54 процентэз, силос — 28 процентэз.  Турнанэз нырысь ик Вавож ёрос йылпумъялоз. Татын 98 процентэз ужъёс быдэстэмын ни. Кӧс турынэз дасянын азьмынӥсьёс пӧлын озьы ик Эгра (82 процент) но Можга (79 процент) ёросъёс. Вотка ёросын жалем турын тырмыт дасямын ни. Каракулино но Дэри ёросъёсын та пудо сиёнэз дасян ужъёс 87 но 77 процентлы быдэстэмын. Эгра ёросысь возёсъёсын силос кулэезлэсь 73 процентэз вань ни. Кыкетӥ интыын Красногорск ёрос (68 процент), куинетӥ — Дэри ёрос (57 процент). Чакланъёсъя, 2018-2019 аръёсы толъёнлы Удмуртиын одӥг пудо йырлы 25 центнерен сиён дасяны кулэ. Вавож ёросын та лыдпусэз ортчизы ни. Нош элькунъя али шорлыдын 10 центнерен усе.    Тегъёс: Ижкар Удмуртия гуртвозёс пудовордон гуртвозёсъяминистерство  